
Na temelju članka 15. stavak 2. Zakona o javnoj nabavi (''Narodne novine'' broj 120/2016., 114/2022., 48/2026.), te članka 26. Društvenog ugovora trgovačkog društva 6. MAJ ODVODNJA d.o.o., Uprava društva, dana ___________ 2026. godine (u daljnjem: tekstu Naručitelj) donosi

PRAVILNIK O PROVEDBI POSTUPAKA JEDNOSTAVNE NABAVE

I	OPĆE ODREDBE
Članak 1.
U svrhu poštivanja osnovnih načela javne nabave te zakonitog, namjenskog i svrhovitog trošenja sredstava 6. MAJ ODVODNJA d.o.o., ovim Pravilnikom se uređuje postupak jednostavne nabave koji prethodi stvaranju ugovornog odnosa za nabavu robe, radova i usluga.

Članak 2.
Jednostavna nabava u smislu ovog Pravilnika je nabava:
•	roba i usluga procijenjene vrijednosti manje od 50.000,00 EUR bez PDV-a,
•	radova procijenjene vrijednosti manje od 100.000,00 EUR bez PDV-a.

Članak 3.
Naručitelj je obvezan poštivati načela javne nabave: načelo slobode kretanja roba, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.
Vrijednost radova ili određene količine roba i usluga ne smiju se dijeliti s namjerom izbjegavanja primjene Zakona o javnoj nabavi ili ovog Pravilnika.
U provedbi postupaka jednostavne nabave Naručitelj je dužan, osim odredbi ovoga Pravilnika, primjenjivati i druge važeće zakone i podzakonske akte koji se odnose na pojedini predmet nabave.
Članak 4.
Naručitelj je obvezan donijeti Plan nabave za kalendarsku godinu te istog ažurirati prema potrebi.
Za nabavu roba, usluga i radova koje se nabavljaju sukladno ovom Pravilniku, a čija je procijenjena vrijednost jednaka ili veća od 5.000,00 eura, u plan nabave unose se svi podaci sukladno odredbama posebnih propisa.
Prilikom definiranja predmeta nabave organizacijske jedinice naručitelja/odgovorne osobe dužne su postupati u duhu dobrog gospodarstvenika.
Članak 5.
Ugovore sukladno ovom Pravilniku sklapa Predsjednik Uprave Naručitelja.
U svrhu urednog ispunjenja ugovora, Naručitelj može, od ponuditelja tražiti jamstva i sredstva osiguranja uzevši u obzir naročito prirodu obvezno pravnog odnosa, gospodarsku snagu ponuditelja, predmet obveze i vrijednost ugovora.
Članak 6.
Način sklapanja ugovora o nabavi roba, usluga i radova iz ovog Pravilnika ovisi o procijenjenoj vrijednosti nabave, te se u tom smislu razlikuje:
	nabava čija je procijenjena vrijednost manja od 5.000 eura,
	nabava čija je procijenjena vrijednost jednaka ili veća od 5.000 eura do 15.000 eura (uključujući ),
	nabava čija procijenjena vrijednost veća od 15.000 eura do 25.000 eura (uključujući) za nabavu roba i/ili usluga, odnosno do 45.000 eura (uključujući) za radove
	nabava čija je procijenjena vrijednost veća od 25.000 eura, a manja od 50.000 eura za nabavu roba i/ili usluga, odnosno veća od 45.000 eura, a manja od 100.000 eura za radove.

Članak 7.
Kriterij za odabir ponude je najniža cijena ili ekonomski najpovoljnija ponuda.

II	SPRIJEČAVANJE SUKOBA INTERESA
Članak 8.
Na sprječavanje sukoba interesa u postupcima jednostavne nabave primjenjuju se odredbe članka 75. do 83. Zakona o javnoj nabavi.
Osobe koje sudjeluju u pripremi i provedbi postupaka jednostavne nabave dužne su postupati nepristrano i objektivno te čuvati povjerljivost podataka.
Ako postoji okolnost koja može dovesti do sukoba interesa, osoba koja sudjeluje u postupku dužna je odmah, bez odgađanja, o istom obavijestiti Predsjednika Uprave Naručitelja i izuzeti se iz postupka.
Ugovor o javnoj nabavi sklopljen protivno odredbama ovog Pravilnika koji se odnose na sukob interesa je ništetan.
III	OBVEZE NARUČITELJA
Članak 9.
Prijedlog za nabavu roba, usluga i radova iz ovog Pravilnika daju organizacijske jedinice naručitelja/odgovorne osobe putem elektroničke komunikacije.
Prije pokretanja postupka stvaranja ugovornih obveza sukladno ovom Pravilniku, organizacijske jedinice naručitelja/odgovorne osobe su dužne utvrditi da li je nabava iz stavka 1. ovog članka u skladu sa planom nabave za kalendarsku godinu.
U slučaju da je predmetna nabava u skladu sa planom nabave za kalendarsku godinu, nastaviti će se sa postupkom nabave.
U slučaju da predložena ugovorna obveza nije u skladu s planom nabave potrebno je provesti Zakonom propisane radnje.

Članak 10.
Popis gospodarskih subjekata koje se predlaže pozvati na dostavu ponuda može sadržavati gospodarske subjekte iz vlastite baze podataka koji su prethodno uredno izvršavali svoje obveze prema Naručitelju, kao i sve druge gospodarske subjekte koji su registrirani za izvršenje predmeta nabave.

Članak 11.
Pripremu i provedbu postupka nabave čija je procijenjena vrijednost jednaka ili veća od 5.000 eura, a manja od 50.000 eura za nabavu roba i/ili usluga, odnosno manja od 100.000 eura za nabavu radova provodi Stručno povjerenstvo za provedbu postupka jednostavne nabave (u daljnjem tekstu: Povjerenstvo), koje članove imenuje Predsjednik Uprave.
Obveze i ovlasti članova Povjerenstva:
	sudjeluje u pripremi postupka jednostavne nabave, (popunjava poziv na dostavu ponuda sukladno tehničkoj specifikaciji izrađenoj od strane radnika radne jedinice koja je pokrenula postupak jednostavne nabave),
	provodi postupak jednostavne nabave: izrađuje zapisnik o otvaranju, pregledu i ocjeni ponuda (otvara i pregledava pristigle ponude),
	predlaže odabir ponude.



IV	POSTUPAK NABAVE ČIJA JE PROCIJENJENA VRIJEDNOST MANJA OD 5.000 EURA
Članak 12.
Nabava roba, usluga i radova čija je procijenjena vrijednost manja od 5.000 eura, provodi se izdavanjem narudžbenice, prihvaćanjem ponude, sklapanjem ugovora. 
Za nabavu roba, usluga i/ili radova procijenjene vrijednosti manje od 5.000 eura, organizacijske jedinice naručitelja, odnosno odgovorne osobe provode postupak na temelju narudžbe (pisanim ili usmenim putem, poštom, elektroničkom poštom i sl.), pri čemu ugovorni odnos nastaje izdavanjem narudžbenice, prihvaćanjem ponude ili sklapanjem ugovora. 
Naručitelj je dužan postupati u skladu s načelom najbolje vrijednosti za uloženi novac.

V	POSTUPAK NABAVE ČIJA JE PROCIJENJENA VRIJEDNOST JEDNAKA ILI VEĆA OD 5.000 EURA DO 15.000 EURA ( UKLJUČUJUĆI )
Članak 13.
Nabava roba, usluga i radova čija je procijenjena vrijednost jednaka ili veća od 5.000 eura do 15.000 eura provodi se izdavanjem narudžbenice, prihvaćanjem ponude, sklapanjem ugovora ili upućivanjem poziva na dostavu ponude putem elektroničke komunikacije.

Članak 14.
Za nabavu roba, usluga i/ili radova procijenjene vrijednosti jednake ili veće od 5.000 eura do 15.000 eura (uključujući), organizacijske jedinice naručitelja, odnosno odgovorne osobe provode postupak na temelju narudžbe (pisanim ili usmenim putem, poštom, elektroničkom poštom i sl.), pri čemu ugovorni odnos nastaje izdavanjem narudžbenice, prihvaćanjem ponude ili sklapanjem ugovora. 
Naručitelj je dužan postupati u skladu s načelom najbolje vrijednosti za uloženi novac.

Upućivanje poziva na dostavu ponuda gospodarskim subjektima
Članak 15.
Iznimno od članka 14. ovog Pravilnika, te ovisno o složenosti predmeta nabave, za nabavu roba i/ili usluga, odnosno radova, čija je procijenjena vrijednost jednaka ili veća od 5.000 eura do 15.000 eura, Naručitelj može omogućiti primjenu elektroničkih sredstava komunikacije slanjem Poziva na dostavu ponude na minimalno 3 elektroničke adrese.
Poziv na dostavu ponuda upućuje se na način koji omogućuje dokazivanje da je isti zaprimljen od strane gospodarskih subjekata: e-mailom.
U pozivu za dostavu ponuda za predmete nabave iz stavka 1. ovog članka, Naručitelj može odrediti osnove za isključenje gospodarskog subjekta i uvjete sposobnosti ponuditelja.
Poziv na dostavu ponuda koji se upućuje gospodarskim subjektima sadrži najmanje:
1.	naziv Naručitelja,
2.	opis predmeta nabave,
3.	tehničke specifikacije ako je primjenjivo,
4.	procijenjenu vrijednost nabave,
5.	kriterij za odabir ponude,
6.	uvjete i zahtjeve koje ponuditelji trebaju ispuniti, ako se traži,
7.	rok za dostavu ponude (datum i vrijeme),
8.	način dostavljanja ponuda,
9.	adresu na koju se ponude dostavljaju,
10.	internetsku adresu ili adresu na kojoj se može preuzeti dodatna dokumentacija ako je potrebno,
11.	kontakt osobu, broj telefona i adresu elektroničke pošte,

Rok za dostavu ponuda biti će određen u svakom pojedinom Pozivu na dostavu ponuda.
Ovisno o prirodi predmeta nabave, poziv na dostavu ponuda može sadržavati i druge relevantne podatke (npr. rok početka/završetka izvođenja radova, isporuke roba, pružanja usluga ili trajanje ugovora, mjesto izvođenja radova, isporuke roba ili pružanja usluga ako je poznato, podaci o terminu posjeta gradilištu ili neposrednog pregleda dokumenata ako je potrebno i sl.) i dodatke tom pozivu (npr. troškovnik, prijedlog ugovora i sl.).
Osoba navedena za kontakt s gospodarskim subjektima obvezna je svakom zainteresiranom gospodarskom subjektu u najkraćem roku dati sve relevantne informacije koje se odnose na predmet ugovora, na dokaziv način: e-mailom.

Postupak odabira temeljem poziva na dostavu ponuda
Članak 16.
Istodobno s istekom roka za dostavu ponuda Naručitelj otvara pravovremeno dostavljene ponude.
Naručitelj nije obvezan javno otvoriti ponude.
Naručitelj izrađuje zapisnik o otvaranju, pregledu i ocjeni ponuda, te predlaže najpovoljniju ponudu sukladno kriteriju za odabir ponude. Zapisnik o otvaranju, pregledu i ocjeni, te prijedlog odabira najpovoljnije ponude dostavlja se Predsjedniku Uprave radi donošenja Odluke o odabiru ponude.
Ako se predlaže poništenje postupka, po donošenju Odluke o poništenju, obavijestiti će se svi ponuditelji koji su predali ponude.

Nakon donošenja Odluke o odabiru ponuditelja, obavijest o istom dostaviti će odabranom ponuditelju i svim ostalim ponuditeljima koji su pravovremeno dostavili svoje ponude elektroničkim putem.
Obavijest o odabiru koja se šalje ponuditeljima sadrži najmanje sljedeće podatke:
1.	podatke o Naručitelju,
2.	predmet nabave ili grupu predmeta nabave za koje se donosi odluka o odabiru/poništenju,
3.	naziv ponuditelja čija je ponuda odabrana za sklapanje ugovora,
4.	datum donošenja i potpis odgovorne osobe.

Nakon što je obavijest o odabiru dostavljena ponuditeljima, Naručitelj će pozvati odabranog ponuditelja radi sklapanja ugovora.
U slučaju da odabrani ponuditelj odustane od ugovora, Naručitelj će pozvati sljedećeg po redu ponuditelja ili odustati od sklapanja ugovora ako su za to ostvareni razlozi.

VI	POSTUPAK NABAVE ČIJA JE PROCIJENJENA VRIJEDNOST VEĆA OD 15.000 EURA DO 25.000 EURA ( UKLJUČUJUĆI ) ZA NABAVU ROBA I/ILI USLUGA, ODNOSNO DO 45.000 EURA ( UKLJUČUJUĆI ) ZA RADOVE
Članak 17.
Za predmete nabave čija je procijenjena vrijednost veća od 15.000,00 eura do 25.000,00 eura za nabavu roba i/ili usluga, odnosno do 45.000,00 eura za nabavu radova, Naručitelj će koristiti modul Jednostavna nabava s pozivom odabranim gospodarskim subjektima putem EOJN RH.
Naručitelj će u pravilu nastojati pozvati najmanje tri (3) gospodarska subjekta na dostavu ponude, osim ako opravdane okolnosti slučaja ne opravdavaju pozivanje jednog ili dva subjekta.
Poziv se upućuje isključivo putem sustava, a pozvati je moguće samo gospodarske subjekte koji su registrirani na EOJN RH.
Odluku o broju gospodarskih subjekata koje se poziva na dostavu ponuda donijeti će se kod svake pojedine nabave, uzevši u obzir stvarne potrebe Naručitelja za predmetom nabave, hitnost nabave, razinu tržišnog natjecanja, rezultate prethodne analize tržišta ako je provedena i dr. okolnosti slučaja.
Naručitelj se jednom gospodarskom subjektu može obratiti naročito u sljedećim slučajevima:
a)	ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni
b)	ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe
2. ako iz tehničkih razloga predmet nabave može isporučiti samo određeni gospodarski subjekt ili
3. ako je to nužno radi zaštite isključivih prava, uključujući prava intelektualnog vlasništva
c)	ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati.


VII	NABAVA ČIJA PROCIJENJENA VRIJEDNOST VEĆA OD 25.000 EURA, A MANJA OD 50.000 EURA ZA NABAVU ROBA I/ILI USLUGA, ODNOSNO VEĆA OD 45.000 EURA, A MANJA OD 100.000 ZA RADOVE
Članak 18.
Nabava čija procijenjena vrijednost veća od 25.000 eura, a manja od 50.000 eura za nabavu roba i/ili usluga, odnosno veća od 45.000 eura, a manja od 100.000 eura za radove objavljuje se putem modula jednostavne nabave u EOJN RH u obliku javne objave.
Iznimno, od stavka 1. ovog članka, Naručitelj nije obvezan provesti postupak jednostavne nabave putem javne objave u modulu jednostavne nabave, naročito u sljedećim slučajevima:
a)	ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni
b)	ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1.	ako je predmet nabave stvaranje ili stjecanje jedinstvenog umjetničkog djela ili umjetničke izvedbe
2.	ako iz tehničkih razloga predmet nabave može isporučiti samo određeni gospodarski subjekt ili
3.	ako je to nužno radi zaštite isključivih prava, uključujući prava intelektualnog vlasništva
c)	ako postoji iznimna žurnost uzrokovana događajima koje naručitelj nije mogao predvidjeti niti na njih utjecati.
Razlozi za primjenu iznimke iz stavka 2. ovoga članka navode se i obrazlažu u objavi u modulu jednostavne nabave EOJN RH.

VIII	PODNOŠENJE PRIGOVORA
Članak 19.
Ponuditelju koji je sudjelovao u postupku jednostavne nabave čija je procijenjena vrijednost nabave veća od 15.000,00 eura dopušteno je podnijeti prigovor u pisanom obliku odgovornoj osobi Naručitelja:
a)	na Dokumentaciju o nabavi ili izmjenu dokumentacije o nabavi koja je u modulu jednostavna nabava u EOJN RH dostavljena gospodarskom subjektu ili je javno objavljena i
b)	na odluku o odabiru ili odluku o poništenju.
Pravo na prigovor ima gospodarski subjekt koji, radi zaštite svojih prava ili pravnih interesa, smatra da mu je povrijeđeno pravo, obveza ili pravni interes.
Prigovor se u slučajevima iz stavka 1. točke a) i b) izjavljuje u roku od 5 dana od primitka odluke o odabiru ili poništenju.
Gospodarski subjekt ima pravo podnijeti prigovor na sadržaj dokumentacije o nabavi ili sadržaj ispravka dokumentacije o nabavi samo ukoliko je najkasnije tijekom 5. dana od dana dostave ili javne objave dokumentacije o nabavi ili izmjene dokumentacije o nabavi upozorio Naručitelja na konkretnu nezakonitost putem EOJN RH i ukoliko Naručitelj predmetnu nezakonitost nije ispravio. U slučaju žurne situacije propisno opravdane od strane Naručitelja rok u kojemu je gospodarski subjekt obvezan upozoriti naručitelja na konkretnu nezakonitost je najkasnije tijekom 3. dana od dana dostave ili javne objave dokumentacije o nabavi ili izmjene dokumentacije o nabavi.
Odredbe o prigovoru se navode u Dokumentaciji o nabavi.

Članak 20.
Prigovor se dostavlja Naručitelju elektroničkim sredstvima komunikacije putem EOJN RH.
Ukoliko u konkretnom postupku jednostavne nabave dostava prigovora putem EOJN RH nije omogućena, prigovor se dostavlja elektroničkim sredstvima komunikacije putem e-maila navedenog u Dokumentaciji o nabavi.
Prigovor koji nije dostavljen sukladno stavku 1. ovoga članka odbacit će se.
Uz podatke za identifikaciju stranaka i postupka na koji se izjavljuje, prigovor mora svakako sadržavati predmet prigovora, opis nepravilnosti i obrazloženje, te odgovarajuće dokaze.

Članak 21.
Podnositelj prigovora može odustati od prigovora sve do dostave odluke o prigovoru. Odustanak od prigovora ne može se opozvati.
Ako podnositelj prigovora odustane od prigovora, odgovorna osoba Naručitelja će obustaviti postupak po prigovoru.

Članak 22.
Odgovorna osoba Naručitelja odlučuje o prigovoru najkasnije u roku od 15 dana od dana zaprimanja prigovora. Odgovorna osoba Naručitelja, u postupku po prigovoru, može:
a)	obustaviti postupak po prigovoru ako podnositelj prigovora odustane od prigovora,
b)	odbaciti prigovor zbog nedopuštenosti, neurednosti, neobrazloženja razloga prigovora, nepravodobnosti, nedostatka pravnog interesa, i zbog okolnosti izjavljivanja prigovora od strane neovlaštene osobe,
c)	odbiti prigovor
d)	usvojiti prigovor.

Ukoliko odgovorna osoba Naručitelja usvoji prigovor, predmet se vraća Povjerenstvu na ponovno odlučivanje, koje je vezano uz obrazloženje odgovorne osobe Naručitelja.
Neobrazloženi prigovor odbacit će se kao nepotpun, ne pozivajući podnositelja da ga dopuni ili ispravi.
Odluka o prigovoru dostavlja se objavom u EOJN-u.

Članak 23.
Naručitelj zadržava pravo poništiti jednostavnu nabavu, prije ili nakon isteka roka za dostavu ponuda bez posebnog pisanog obrazloženja.
Podnošenje prigovora ne odgađa sklapanje ugovora o nabavi, osim ako se ocijeni da bi nastavak mogao utjecati na zakonitost postupka ili uzrokovati štetu Naručitelju.


IX	PRIJELAZNE I ZAVRŠNE ODREDBE
Članak 24.
Sve izmjene i dopune ovog Pravilnika donose se na isti način kao i ovaj Pravilnik.
U slučaju izmjena i dopuna Zakona o javnoj nabavi u dijelu koji se odnosi na promjenu vrijednosnih pragova jednostavne nabave, odredbe ovog Pravilnika će se do izmjene odredaba ovog Pravilnika na odgovarajući način primjenjivati na nove vrijednosti pragova.
Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muški i ženski rod.

Članak 25.
Ovaj Pravilnik stupa na snagu 01.09.2026. godine.
Pravilnik se ima objaviti na oglasnoj ploči i mrežnoj stranici Naručitelja, te se ima učiniti dostupnim u EOJN RH.
Stupanjem na snagu ovog Pravilnika prestaje važiti Pravilnik o jednostavnoj nabavi robe, radova i/ili usluga od dana 01.07.2022. godine broj 102/2022. 


    									  Predsjednik uprave
           									      Krešimir Vedo












OBRAZLOŽENJE

Zakon o izmjenama i dopunama Zakona o javnoj nabavi objavljen je u Narodnim novinama broj 48/26, a stupio je na snagu osmog dana od dana objave u Narodnim novinama, odnosno 16. svibnja 2026. godine.
Iznimno, pojedine odredbe koje se odnose na provedbu jednostavne nabave te digitalnu razmjenu ugovora putem EOJN RH stupaju na snagu 01. rujna 2026. godine.
Opći akti kojima se uređuju pravila, uvjeti i postupci jednostavne nabave te planovi nabave moraju se uskladiti s odredbama istog Zakona do 16. kolovoza 2026. godine, te je stoga potrebno donijeti novi Pravilnik o provedbi postupaka jednostavne nabave.
Novim Pravilnikom usklađuju se sa Zakonom pravila koja se odnose na pragove za provedbu jednostavne nabave, zatim pravila o sprječavanju, prepoznavanju i uklanjanju sukoba interesa, o osiguranju pravne zaštite gospodarskim subjektima i proširuje se mogućnost primjene elektroničkih sredstava komunikacije, a sve u cilju veće transparentnosti i daljnje digitalizacije jednostavne nabave.  

